Ruotsin uuden poliisiylijohtaja Anders Thornbergin mukaan maahan tarvitaan jopa 22 000 uutta poliisia vuoteen 2024 mennessä.

Ruotsin tuore poliisiylijohtaja Anders Thornberg vaatii lisää resursseja maan poliisille. AOP

Thornberg arvioi uusien poliisien tarvetta Ruotsin SVT-televisiokanavan haastattelussa. Hänen mukaansa syynä ovat rikollisuuden lisääntyminen, väestönkasvu ja nykyisten poliisien jääminen eläkkeelle.

- Ihmiset lopettavat, ihmiset jäävät eläkkeelle ja liikkuvuus on suurta. Matemaattisesti tämä kuulostaa oudolta, mutta se vain on niin. Jos tarvitaan 10 000 uutta poliisia vuoteen 2024 mennessä, pitää saada niin monta (22 000) rekrytoitua, hän toteaa.

Thornberg ennustaa, että kuluvasta vuodesta 2018 tulee Ruotsin poliisille haastavin vuosi, mutta sen jälkeen hän uskoo asioiden helpottavan. Hän muistuttaa, että Ruotsissa on ymmärretty poliisin resurssipula yli puoluerajojen.

- On välttämätöntä hoitaa tämä asia ja olemme tyytyväisiä, että meihin halutaan nyt satsata, hän toteaa.

Thornberg kieltäytyy vastaamasta, ovatko puolueet ja media luoneet liian synkän kuvan Ruotsin rikollisuudesta.

- Joidenkin rikosten määrät ovat laskeneet ja joidenkin rikosten määrät ovat nousseet. Jengirikokset ja seksuaalirikokset ovat nousussa, mutta ryöstöt ja väkivaltarikokset ovat laskussa, hän huomauttaa.

- Ruotsi on suhteellisesti ottaen turvallinen maa.

Lähde: SVT